Simona Halep a primit verdictul final în cazul suspendării sale cu privire la cazul de dopaj, după procesul de la TAS. Decizia este definitivă. Perioada de suspendare a româncei a fost redusă de la patru ani la 9 luni.
Tribunalul de Arbitraj Sportiv (TAS) a anunțat marți, 5 martie, că perioada suspendării Simonei Halep a fost redusă de la patru ani la 9 luni.
"Comisia TAS a stabilit în unanimitate că perioada de ineligibilitate de patru ani impusă de Tribunalul Independent al ITF va fi redusă la o perioadă de ineligibilitate de nouă (9) luni începând cu 7 octombrie 2022, perioadă care a expirat la 6 iulie 2023. Întrucât această perioadă a expirat înainte ca procedurile de apel să fie chiar depuse la TAS, Comisia TAS a considerat că este oportun să emită partea operativă a hotărârii arbitrale cât mai curând posibil, împreună cu un comunicat de presă cuprinzător.
De asemenea, Comisia TAS a dispus descalificarea tuturor rezultatelor competitive obținute de dna Halep de la 29 august 2022 (data prelevării probei sale pozitive) până la 7 octombrie 2022, inclusiv pierderea oricăror medalii, titluri, puncte de clasament și premii în bani. Prin urmare, se respinge apelul declarat de ITIA și se admite parțial apelul declarat de Simona Halep (se respinge cererea acesteia de a anteda începutul suspendării la 29 august 2022)", se arată în comunicatul oficial al TAS.
Deși Comisia TAS a constatat că Simona Halep a avut un anumit nivel de vină sau de neglijență pentru încălcările sale, pentru că nu a fost suficient de atentă atunci când a utilizat suplimentul Keto MCT, a concluzionat că nu a avut o vină sau o neglijență semnificativă.
Potrivit informațiilor obținute de Antena 3, pedeapsa pentru Simona Halep a fost redusă de la patru ani la nouă luni.
Tribunalul de Arbitraj Sportiv (TAS) ar fi decis anularea probei de sânge din pașaportul biologic al Simonei.